**Poetul**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poetul, de fapt, nu este altceva

decât rezultatul rușinos al adulterului

dintre o zeiță și pământeanul

care a surprins-o dansând pe muzica

bătăilor propriilor palme, preaslăvind-o

în templul inconștienței sale.

Poetul, ca orice pui ce a cunoscut zborul

dinainte de a se naște,

este abandonat de mama sa în cuibul

pregătit cu grijă

din oasele celui ce i-a fost tată,

un tată devorat de zeiță

pentru a-și dovedi credința

față de ceilalți zei, de a căror

pulpană se șterge smerită de sângele

încă neuscat de la gură.

Poetul, acoperit doar de puful

de semizeu, se aruncă din cuib

într-un picaj nesfârșit către pământ,

sperând că maică-să va veni să-l salveze

și să-l ridice în zborul absolut al undelor.

Poetul, sfârșește rănit în brațele

unei pământene, căreia va încerca

o viață întreagă să-i construiască

un ou sferic.